अंतरराष्ट्रीय विज्ञान महोत्सव में दिखेगी कुमाऊं की प्रतिभा

गणेश पांडे, हल्द्वानी

पांच से आठ अक्टूबर तक लखनऊ में आयोजित होने वाले चौथे भारतीय अंतरराष्ट्रीय विज्ञान महोत्सव में हल्द्वानी की तीन प्रतिभाएं अपनी कला का प्रदर्शन करेंगी। तीनों प्रतियोगी कला एवं शिल्प प्रदर्शनी में खुद के तैयार उत्पादों का प्रदर्शन करने के साथ कार्यशाला में उससे संबंधित जानकारी देंगे। विज्ञान एवं प्रौद्योगिकी मंत्रालय की ओर से हर साल इस तरह का आयोजन होता है। इस बार कठघरिया निवासी जीवन चंद्र जोशी, मुखानी के प्रशांत पूना और नीरज मिश्रा विज्ञान महोत्सव में शामिल होंगे। सीसीआरटी प्रतिनिधि गौरी शंकर कांडपाल के नेतृत्व में जा रहे तीनों लोग काफी उत्साहित हैं।

:::::::::

चीड़ की छाल को देते जीवंत आकार

कठघरिया निवासी जीवन चंद्र जोशी चीड़ के पेड़ की छाल (बगेट) पर नक्काशी कर विभिन्न कलाकृति बनाते हैं। साथ ही पेड़ की जड़ों को भी तमाम आकार देने का हुनर रखते हैं। जीवन जोशी को सांस्कृतिक स्रोत एवं प्रशिक्षण केंद्र नई दिल्ली से इस बार सीनियर फैलोशिप के लिए चुना है।

:::::::::

युवाओं को दे रहे रचनात्मक अभिव्यक्ति

प्रशांत पूना ड्राइंग, एक्रेलिक पेंटिंग, वॉल पेंटिंग एवं डिजाइनिंग के क्षेत्र में काम कर रहे हैं। नवाबी रोड स्थित इंस्टीट्यूट में कार्यरत प्रशांत क्रिएटिव आर्ट एंड इंक के माध्यम से बच्चों को रचनात्मक अभिव्यक्ति देने में जुटे हैं। लखनऊ में आयोजित प्रदर्शनी में वह अपनी पेंटिंग की आर्ट गैलरी लगाएंगे।

:::::::::

वेस्ट मैटेरियल को बनाते बेस्ट

मूलरूप से चमोली जिले के देवाल निवासी नीरज मिश्रा हल्द्वानी में रहकर क्राफ्ट कला के क्षेत्र में काम कर रहे हैं। नीरज रिंगाल, बांस, माचिस की तिल्ली, आइसक्रीम स्टिक तथा वेस्ट मैटेरियल से सजावट की विभिन्न आकृतियां बनाते हैं। स्कूलों में जाकर बच्चों को इसका प्रशिक्षण भी देते हैं।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस